title: Komisijas Īstenošanas regula (ES) Nr. 815/2012 ( 2012. gada 13. septembris ), ar ko nosaka sīki izstrādātus piemērošanas noteikumus Padomes Regulai (ES) Nr. 904/2010 attiecībā uz īpašajiem režīmiem nodokļa maksātājiem, kas neveic uzņēmējdarbību attiecīgā dalībvalstī un kas sniedz telekomunikāciju pakalpojumus, apraides pakalpojumus vai elektroniskos pakalpojumus personām, kuras nav nodokļa maksātājas

text:
               14.9.2012

               LV

               Eiropas Savienības Oficiālais Vēstnesis

               L 249/3

         KOMISIJAS ĪSTENOŠANAS REGULA (ES) Nr. 815/2012
   (2012. gada 13. septembris),
   ar ko nosaka sīki izstrādātus piemērošanas noteikumus Padomes Regulai (ES) Nr. 904/2010 attiecībā uz īpašajiem režīmiem nodokļa maksātājiem, kas neveic uzņēmējdarbību attiecīgā dalībvalstī un kas sniedz telekomunikāciju pakalpojumus, apraides pakalpojumus vai elektroniskos pakalpojumus personām, kuras nav nodokļa maksātājas
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2010. gada 7. oktobra Regulu (ES) Nr. 904/2010 par administratīvu sadarbību un krāpšanas apkarošanu pievienotās vērtības nodokļa jomā (1) un jo īpaši tās 44. panta 1. punktu, 44. panta 2. punkta otro daļu, 45. panta 1. un 2. punktu un 51. panta 1. punktu,
   tā kā:

               (1)

               Regulā (ES) Nr. 904/2010 ir izklāstīti noteikumi par administratīvo sadarbību un krāpšanas apkarošanu pievienotās vērtības nodokļa (PVN) jomā. Regulas (ES) Nr. 904/2010 44. un 45. pants īpaši attiecas uz informācijas apmaiņu saistībā ar īpašajiem režīmiem telekomunikāciju, apraides vai elektronisko pakalpojumu jomā, kuri paredzēti XII sadaļas 6. nodaļā Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (2). Šie īpašie režīmi attiecas uz nodokļa maksātājiem, kuri uzņēmējdarbību veic citā valstī, nevis patēriņa dalībvalstī un kuri deklarē PVN atbilstīgi attiecīgajiem pārdošanas apjomiem patēriņa dalībvalstī, izmantojot elektronisko saskarni identifikācijas dalībvalstī (vienas pieturvietas sistēma).

               (2)

               Noteikta informācija par darījumiem, kuri veikti saskaņā ar šiem īpašajiem režīmiem, ir jāapkopo, un dalībvalstu starpā jāveic attiecīgās informācijas apmaiņa. Tas attiecas konkrēti uz identifikācijas datu apmaiņu un PVN deklarācijās sniegtās informācijas (tostarp deklarācijās veikto labojumu) apkopošanu un apmaiņu dalībvalstu starpā.

               (3)

               Lai nodrošinātu vienotu informācijas apmaiņu, ir jāpieņem tehniskā kārtība attiecībā uz šādu apmaiņu, tostarp kopējo elektronisko ziņojumu. Tas arī ļautu vienoti izstrādāt tehniskās un funkcionālās specifikācijas, jo tās atbilstu regulējumam.

               (4)

               Bez kavēšanās vienotā veidā būtu jāapmainās ar noteiktu informāciju, kas attiecas uz izmaiņām identifikācijas datos, piemēram, izslēgšanu no īpašajiem režīmiem, labprātīgu izstāšanos vai identifikācijas dalībvalsts maiņu, lai ļautu dalībvalstīm pārraudzīt īpašo režīmu pareizu piemērošanu un apkarot krāpšanu. Šā mērķa īstenošanai būtu jānodrošina vienota kārtība šādas informācijas apmaiņai elektroniski.

               (5)

               Lai saglabātu minimālu administratīvo slogu, ir jānosaka noteiktas prasības attiecībā uz elektronisko saskarni, kas nodokļa maksātājiem atvieglo identifikācijas informācijas un PVN deklarāciju iesniegšanu. Nevajadzētu traucēt dalībvalstīm nodrošināt papildu funkcionalitātes, lai vēl vairāk samazinātu administratīvo slogu.

               (6)

               Lai nodrošinātu to, ka informāciju saistībā ar reģistrēšanos režīmam un PVN deklarācijām, kas iesniegtas saskaņā ar režīmu, var efektīvi nodot un apstrādāt, dalībvalstīm būtu jāizveido to elektroniskā saskarne vienotā veidā. Tāpēc ir jāizstrādā kopējais elektroniskais ziņojums minētās informācijas nodošanai.

               (7)

               Ir jāprecizē informācija, kas iesniedzama gadījumos, kad noteiktā laikposmā vienā vai vairākās dalībvalstīs netiek veikta pārdošana saskaņā ar īpašajiem režīmiem.

               (8)

               Lai dalībvalstis un nodokļa maksātāji varētu nepārprotamā veidā atsaukties uz PVN deklarācijām to turpmākajā saziņā, tostarp par nodokļa samaksu, identifikācijas dalībvalstij būtu jāpiešķir unikāls atsauces numurs katrai PVN deklarācijai.

               (9)

               Šo regulu piemēro no tās pašas dienas, no kuras piemēro Regulas (ES) Nr. 904/2010 44. un 45. pantu.

               (10)

               Šajā regulā paredzētie pasākumi ir saskaņā ar Administratīvās sadarbības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Definīcijas
   Šajā regulā piemēro šādas definīcijas:

               1)

               “ārpussavienības režīms” ir īpašais režīms telekomunikāciju pakalpojumiem, apraides pakalpojumiem vai elektroniskajiem pakalpojumiem, kurus sniedz nodokļa maksātāji, kas neveic uzņēmējdarbību Kopienā, kā noteikts Direktīvas 2006/112/EK XII sadaļas 6. nodaļas 2. iedaļā;

               2)

               “Savienības režīms” ir īpašais režīms telekomunikāciju pakalpojumiem, apraides pakalpojumiem vai elektroniskajiem pakalpojumiem, kurus sniedz nodokļa maksātāji, kas veic uzņēmējdarbību Kopienā, bet ne patēriņa dalībvalstī, kā noteikts Direktīvas 2006/112/EK XII sadaļas 6. nodaļas 3. iedaļā;

               3)

               “īpašie režīmi” ir “ārpussavienības režīms” un “Savienības režīms”.

         2. pants
   Elektroniskās saskarnes funkcionalitātes
   Identifikācijas dalībvalsts elektroniskajai saskarnei, ar kuras palīdzību nodokļa maksātājs reģistrē viena no īpašajiem režīmiem izmantošanu un iesniedz pievienotas vērtības nodokļa (PVN) deklarācijas saskaņā ar šo režīmu identifikācijas dalībvalstij, ir šādas funkcionalitātes:

               a)

               tajā jānodrošina iespēja saglabāt identifikācijas datus saskaņā ar Direktīvas 2006/112/EK 361. pantu vai PVN deklarācijas saskaņā ar Direktīvas 2006/112/EK 365. un 369.g pantu pirms to iesniegšanas;

               b)

               tajā jābūt iespējai nodokļa maksātājam iesniegt attiecīgo informāciju, kas attiecas uz PVN deklarācijām, ar elektroniskas datņu pārsūtīšanas palīdzību saskaņā ar nosacījumiem, ko noteikusi identifikācijas dalībvalsts.

         3. pants
   Identifikācijas informācijas nodošana
   1.   Identifikācijas dalībvalsts nodod turpmāk minēto informāciju citām dalībvalstīm, izmantojot CCN/CSI tīklu:

               a)

               informācija tāda nodokļa maksātāja identificēšanai, kurš izmanto ārpussavienības režīmu;

               b)

               līdzīga informācija tāda nodokļa maksātāja identificēšanai, kurš izmanto Savienības režīmu;

               c)

               piešķirtais identifikācijas numurs.

         I pielikumā iekļautais kopējais elektroniskais ziņojums tiek izmantots, lai nodotu pirmajā daļā minēto informāciju. I pielikumā iekļautā kopējā elektroniskā ziņojuma B sleja tiek izmantota ārpussavienības režīmam, un minētā kopējā elektroniskā ziņojuma C sleja tiek izmantota Savienības režīmam.
   2.   Identifikācijas dalībvalsts bez kavēšanās informē citas dalībvalstis ar CCN/CSI tīkla palīdzību, izmantojot šīs regulas II pielikumā iekļauto kopējo elektronisko ziņojumu, par to, ka nodokļa maksātājs:

               a)

               ir izslēgts no viena no īpašajiem režīmiem;

               b)

               labprātīgi izstājas no viena no īpašajiem režīmiem;

               c)

               maina identifikācijas dalībvalsti Savienības režīmā.

         4. pants
   Nodokļa maksātāja PVN deklarācijas iesniegšana
   1.   Nodokļa maksātājs identifikācijas dalībvalstij iesniedz PVN deklarācijas, iekļaujot informāciju saskaņā ar Direktīvas 2006/112/EK 365. un 369.g pantu, izmantojot šīs regulas III pielikumā iekļauto kopējo elektronisko ziņojumu. III pielikumā iekļautā kopējā elektroniskā ziņojuma B sleja tiek izmantota ārpussavienības režīmam, un minētā kopējā elektroniskā ziņojuma C sleja tiek izmantota Savienības režīmam.
   2.   Ja nodokļa maksātājs deklarācijas pārskata periodā nesniedz pakalpojumus saskaņā ar īpašo režīmu nevienā dalībvalstī, tiek iesniegta nulles deklarācija. Šajā nolūkā ir jāaizpilda tikai III pielikumā iekļautā kopējā elektroniskā ziņojuma 1., 2. un 21. aile Savienības režīmam un 1., 2. un 11. aile ārpussavienības režīmam.
   3.   Nodokļa maksātājam ir tikai jāieraksta pakalpojumi, kas sniegti uz patēriņa dalībvalsti vai no reģistrācijas dalībvalsts, ja pakalpojumi ir sniegti saskaņā ar īpašajiem režīmiem attiecīgajā minētajā dalībvalstī un no attiecīgās minētās dalībvalsts deklarācijas pārskata periodā.
   5. pants
   PVN deklarācijā ietvertās informācijas nodošana
   PVN deklarācijā ietverto informāciju, kas minēta 4. panta 1. punktā, identifikācijas dalībvalsts nosūta katrai patēriņa un reģistrācijas dalībvalstij, kas minēta PVN deklarācijā, ar CCN/CSI tīkla palīdzību, izmantojot kopējo elektronisko ziņojumu, kas iekļauts šīs regulas III pielikumā.
   Saistībā ar pirmo daļu identifikācijas dalībvalsts nodod patēriņa un reģistrācijas dalībvalstij, kurā vai no kuras ir sniegti pakalpojumi, kopējā elektroniskā ziņojuma, kas iekļauts III pielikumā, 1. daļā ietverto vispārīgo informāciju un minētā kopējā elektroniskā ziņojuma 2. daļā ietverto informāciju, kas attiecas uz minēto konkrēto patēriņa vai reģistrācijas dalībvalsti.
   Identifikācijas dalībvalsts nodod PVN deklarācijā ietverto informāciju tikai tām dalībvalstīm, kas norādītas minētajā PVN deklarācijā.
   6. pants
   Unikālais atsauces numurs
   Informācijā, kas nodota saskaņā ar 5. pantu, ir iekļauts atsauces numurs, ko piešķīrusi identifikācijas dalībvalsts un kas ir unikāls katrai konkrētajai PVN deklarācijai.
   7. pants
   Labojumi PVN deklarācijās
   Identifikācijas dalībvalsts ļauj nodokļa maksātājam veikt labojumus visās PVN deklarācijās, izmantojot 2. pantā minēto elektronisko saskarni. Identifikācijas dalībvalsts nodod informāciju par labojumiem attiecīgajai(-ām) patēriņa un reģistrācijas dalībvalstij(-īm) saskaņā ar 5. pantu un šai informācijai pievieno laika zīmogu.
   8. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2015. gada 1. janvāra.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 13. septembrī

            Komisijas vārdā –

            priekšsēdētājs

         José Manuel BARROSO

      (1)  OV L 268, 12.10.2010., 1. lpp.

      (2)  OV L 347, 11.12.2006., 1. lpp.

      I PIELIKUMS

         Identifikācijas informācija

                  A sleja

                  B sleja

                  C sleja

                  Ailes numurs

                  Ārpussavienības režīms

                  Savienības režīms

                  1.

                  Individuālais PVN identifikācijas numurs, ko piešķīrusi identifikācijas dalībvalsts saskaņā ar Direktīvas 2006/112/EK 362. pantu (1)

                  Individuālais PVN identifikācijas numurs, ko piešķīrusi identifikācijas dalībvalsts saskaņā ar Direktīvas 2006/112/EK 369.d pantu, iekļaujot valsts kodu

                  2.

                  Valsts nodokļa maksātāja reģistrācijas numurs, ja tāds ir

                  3.

                  Uzņēmuma nosaukums

                  Uzņēmuma nosaukums

                  4.

                  Uzņēmuma tirdzniecības nosaukums(-i), ja tas (tie) atšķiras no uzņēmuma nosaukuma

                  Uzņēmuma tirdzniecības nosaukums(-i), ja tas (tie) atšķiras no uzņēmuma nosaukuma

                  5.

                  Pilna pasta adrese (2)

                  Pilna pasta adrese (3)

                  6.

                  Valsts, kurā atrodas nodokļa maksātāja uzņēmējdarbības vieta

                  Valsts, kurā atrodas nodokļa maksātāja uzņēmējdarbības vieta, ja tā neatrodas Savienībā

                  7.

                  Nodokļa maksātāja e-pasta adrese

                  Nodokļa maksātāja e-pasta adrese

                  8.

                  Nodokļa maksātāja tīmekļa vietne(-es), ja tāda(-as) ir

                  Nodokļa maksātāja tīmekļa vietne(-es), ja tāda(-as) ir

                  9.

                  Kontaktpersona

                  Kontaktpersona

                  10.

                  Tālruņa numurs

                  Tālruņa numurs

                  11.

                     IBAN vai OBAN numurs

                     IBAN numurs

                  12.

                     BIC numurs

                     BIC numurs

                  13.1.

                  Individuālais(-ie) PVN identifikācijas numurs(-i) vai, ja tāda(-u) nav, nodokļa maksātāja atsauces numurs(-i), ko piešķīrusi(-ušas) dalībvalsts(-is), kurā(-ās) nodokļa maksātājam atrodas pastāvīga(-as) iestāde(-es) (4), kas nav identifikācijas dalībvalstī reģistrēta(-as) pastāvīga(-as) iestāde(-es)

                  14.1.

                  Pastāvīgo iestāžu (5), kas nav identifikācijas dalībvalstī reģistrētas pastāvīgas iestādes, pilna(-as) pasta adrese(-es) un tirdzniecības nosaukums(-i)

                  15.1.

                  PVN identifikācijas numurs(-i), ko piešķīrusi dalībvalsts kā nodokļa maksātājam, kas neveic uzņēmējdarbību attiecīgajā dalībvalstī (6)

                  16.

                  Elektroniskā deklarācija, ka nodokļa maksātājs nav reģistrēts PVN nolūkā Savienībā

                  17.

                  Režīma izmantošanas sākuma datums (7)

                  Režīma izmantošanas sākuma datums (8)

                  18.

                  Nodokļa maksātāja iesniegtā pieprasījuma, kas reģistrējams saskaņā ar režīmu, datums

                  Nodokļa maksātāja iesniegtā pieprasījuma, kas reģistrējams saskaņā ar režīmu, datums

                  19.

                  Identifikācijas dalībvalsts lēmuma reģistrācijas datums

                  Identifikācijas dalībvalsts lēmuma reģistrācijas datums

                  20.

                  Rādītājs, kas liecina, vai nodokļa maksātājs ir PVN maksātāju grupa (9)

                  21.

                  Individuālais(-ie) PVN identifikācijas numurs(-i), ko piešķīrusi identifikācijas dalībvalsts saskaņā ar Direktīvas 2006/112/EK 362. vai 369.d pantu, ja tie iepriekš ir izmantojuši kādu no režīmiem

                  Individuālais(-ie) PVN identifikācijas numurs(-i), ko piešķīrusi identifikācijas dalībvalsts saskaņā ar Direktīvas 2006/112/EK 362. vai 369.d pantu, ja tie iepriekš ir izmantojuši kādu no režīmiem

         (1)  Izmantot šādu formātu: EUxxxyyyyyz, kur xxx ir identifikācijas dalībvalsts ISO numura 3 cipari, yyyyy ir identifikācijas dalībvalsts piešķirtais 5 ciparu numurs un z ir kontrolcipars.

         (2)  Jānorāda pasta indekss, ja tāds ir.

         (3)  Jānorāda pasta indekss, ja tāds ir.

         (4)  Ja ir vairāk nekā viena pastāvīga iestāde, izmantojiet 13.1., 13.2. utt. aili.

         (5)  Ja ir vairāk nekā viena pastāvīga iestāde, izmantojiet 14.1., 14.2. utt. aili.

         (6)  Ja ir vairāk nekā viens PVN identifikācijas numurs, ko piešķīrusi dalībvalsts kā nodokļa maksātājam, kas neveic uzņēmējdarbību attiecīgajā dalībvalstī, izmantojiet 15.1., 15.2. utt. aili.

         (7)  Atsevišķos gadījumos tas var būt agrāks par datumu, kad veikta reģistrēšanās režīmam.

         (8)  Atsevišķos gadījumos tas var būt agrāks par datumu, kad veikta reģistrēšanās režīmam.

         (9)  Šeit attiecīgi jāatzīmē tikai jā/nē.

      II PIELIKUMS

         Informācija attiecība uz nodokļa maksātāja statusu identifikācijas dalībvalsts reģistrā

                  Individuālais PVN identifikācijas numurs, ko piešķīrusi identifikācijas dalībvalsts, iekļaujot valsts kodu

                  Datums, no kura izmaiņas ir spēkā

                  Iemesls nodokļa maksātāja statusa maiņai reģistrā, izmantojot šādus kodus:

                              1)

                              nodokļa maksātājs ir paziņojis identifikācijas dalībvalstij, ka viņš vairs nesniedz telekomunikāciju pakalpojumus, apraides pakalpojumus vai elektroniskos pakalpojumus;

                              2)

                              identifikācijas dalībvalsts pieņem, ka nodokļa maksātājs, kurš izmanto īpašo režīmu, ir izbeidzis attiecīgās darbības, kurām piemēro nodokli;

                              3)

                              nodokļa maksātājs vairs neatbilst attiecīgajiem nosacījumiem, lai varētu izmantot īpašo režīmu;

                              4)

                              nodokļa maksātājs pastāvīgi neievēro īpašā režīma noteikumus;

                              5)

                              nodokļa maksātājs ir iesniedzis pieprasījumu labprātīgi izstāties no režīma;

                              6)

                              nodokļa maksātājs ir pieprasījis tā identificēšanu citā dalībvalstī.

      III PIELIKUMS

         PVN deklarācijas

                     1. daļa.   Vispārīga informācija

                  A sleja

                  B sleja

                  C sleja

                  Ailes numurs

                  Ārpussavienības režīms

                  Savienības režīms

                     Unikālais atsauces numurs
                      (1)

                  1.

                  Individuālais PVN identifikācijas numurs, ko piešķīrusi identifikācijas dalībvalsts saskaņā ar Direktīvas 2006/112/EK 362. pantu

                  Individuālais PVN identifikācijas numurs, ko piešķīrusi identifikācijas dalībvalsts saskaņā ar Direktīvas 2006/112/EK 369.d pantu, iekļaujot valsts kodu

                  2.

                  PVN periods (2)

                  PVN periods (3)

                  2.a

                  Perioda sākuma un beigu datums (4)

                  Perioda sākuma un beigu datums (5)

                  3.

                  Valūta

                  Valūta

                     2. daļa.   Katrai patēriņa dalībvalstij, kurā maksājams PVN
                      (6)

                  2.a)   Pakalpojumi, kas sniegti no uzņēmējdarbības vietas vai pastāvīgas iestādes identifikācijas dalībvalstī

                  4.1.

                  Patēriņa dalībvalsts kods

                  Patēriņa dalībvalsts kods

                  5.1.

                  PVN pamatlikme patēriņa dalībvalstī

                  PVN pamatlikme patēriņa dalībvalstī

                  6.1.

                  Samazināta PVN likme patēriņa dalībvalstī

                  Samazināta PVN likme patēriņa dalībvalstī

                  7.1.

                  Summa, kurai uzliek nodokli, izmantojot pamatlikmi

                  Summa, kurai uzliek nodokli, izmantojot pamatlikmi

                  8.1.

                  PVN summa, izmantojot pamatlikmi

                  PVN summa, izmantojot pamatlikmi

                  9.1.

                  Summa, kurai uzliek nodokli, izmantojot samazinātu likmi

                  Summa, kurai uzliek nodokli, izmantojot samazinātu likmi

                  10.1.

                  PVN summa, izmantojot samazinātu likmi

                  PVN summa, izmantojot samazinātu likmi

                  11.1.

                  Kopā – maksājamā PVN summa

                  Kopā – maksājamā PVN summa par pakalpojumiem, kas sniegti no uzņēmējdarbības vietas vai pastāvīgas iestādes identifikācijas dalībvalstī

                  2.b)   Pakalpojumi, kas sniegti no pastāvīgām iestādēm, kas neatrodas identifikācijas dalībvalstī
                      (7)

                  12.1.

                  Patēriņa dalībvalsts kods

                  13.1.

                  PVN pamatlikme patēriņa dalībvalstī

                  14.1.

                  Samazināta PVN likme patēriņa dalībvalstī

                  15.1.

                  Individuālais PVN identifikācijas numurs vai, ja tāda nav, nodokļa maksātāja atsauces numurs, ko piešķīrusi dalībvalsts, kurā atrodas pastāvīga iestāde, iekļaujot valsts kodu

                  16.1.

                  Summa, kurai uzliek nodokli, izmantojot pamatlikmi

                  17.1.

                  Maksājamā PVN summa, izmantojot pamatlikmi

                  18.1.

                  Summa, kurai uzliek nodokli, izmantojot samazinātu likmi

                  19.1.

                  Maksājamā PVN summa, izmantojot samazinātu likmi

                  20.1.

                  Kopā – maksājama PVN summa par pakalpojumiem, kas sniegti no pastāvīgas iestādes, kas neatrodas identifikācijas dalībvalstī

                  2.c)   Pavisam kopā par uzņēmējdarbības vietu vai pastāvīgu iestādi identifikācijas dalībvalstī un visām pastāvīgām iestādēm visās citās dalībvalstīs

                  21.1.

                  Kopā visu iestāžu maksājamā PVN summa (11.1. aile + 11.2. aile … + 20.1. aile + 20.2. aile …)

         (1)  Unikālais atsauces numurs, ko piešķīrusi identifikācijas dalībvalsts, sastāv no identifikācijas dalībvalsts koda/PVN numura/perioda, t. i., GB/xxxxxxxxx/Q1.gg + katrai versijai pievienojiet laika zīmogu. Numuru piešķir identifikācijas dalībvalsts pirms deklarācijas nodošanas citām attiecīgajām dalībvalstīm.

         (2)  Attiecas uz kalendārajiem ceturkšņiem: Q1.gggg. – Q2.gggg. – Q3.gggg Q4.gggg.

         (3)  Attiecas uz kalendārajiem ceturkšņiem: Q1.gggg. – Q2.gggg. – Q3.gggg Q4.gggg.

         (4)  Aizpilda tikai tad, ja nodokļa maksātājs iesniedz vairāk nekā vienu PVN deklarāciju par vienu un to pašu ceturksni. Attiecas uz kalendārajām dienām: dd.mm.gggg. – dd.mm.gggg.

         (5)  Aizpilda tikai tad, ja nodokļa maksātājs iesniedz vairāk nekā vienu PVN deklarāciju par vienu un to pašu ceturksni. Attiecas uz kalendārajām dienām: dd.mm.gggg. – dd.mm.gggg.

         (6)  Ja ir vairāk nekā viena patēriņa dalībvalsts (vai ja vienā patēriņa dalībvalstī ceturkšņa vidū ir notikusi PVN likmes maiņa), izmanto 4.2., 5.2., 6.2. utt. aili.

         (7)  Ja ir vairāk nekā viena iestāde, izmantojiet 12.1.2., 13.1.2., 14.1.2. utt. aili.


title: Komisijas Īstenošanas regula (ES) Nr. 938/2014 ( 2014. gada 2. septembris ), ar ko sāk izmeklēšanu attiecībā uz Ķīnas Tautas Republikas izcelsmes velosipēdu importam ar Padomes Regulu (ES) Nr. 502/2013 noteikto antidempinga pasākumu varbūtēju apiešanu, kura notiek, importējot velosipēdus, kas nosūtīti no Kambodžas, Pakistānas un Filipīnām, neatkarīgi no tā, vai to deklarētā izcelsmes valsts ir Kambodža, Pakistāna vai Filipīnas, un ar ko nosaka šāda importa reģistrēšanu

text:
               3.9.2014

               LV

               Eiropas Savienības Oficiālais Vēstnesis

               L 263/5

         KOMISIJAS ĪSTENOŠANAS REGULA (ES) Nr. 938/2014
   (2014. gada 2. septembris),
   ar ko sāk izmeklēšanu attiecībā uz Ķīnas Tautas Republikas izcelsmes velosipēdu importam ar Padomes Regulu (ES) Nr. 502/2013 noteikto antidempinga pasākumu varbūtēju apiešanu, kura notiek, importējot velosipēdus, kas nosūtīti no Kambodžas, Pakistānas un Filipīnām, neatkarīgi no tā, vai to deklarētā izcelsmes valsts ir Kambodža, Pakistāna vai Filipīnas, un ar ko nosaka šāda importa reģistrēšanu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2009. gada 30. novembra Regulu (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (turpmāk “pamatregula”), un jo īpaši tās 13. panta 3. punktu un 14. panta 5. punktu,
   attiecīgi informējusi dalībvalstis,
   tā kā:
   A.   PIETEIKUMS

               (1)

               Eiropas Komisija (“Komisija”) ir saņēmusi pieteikumu ar lūgumu saskaņā ar pamatregulas 13. panta 3. punktu un 14. panta 5. punktu izmeklēt to antidempinga pasākumu varbūtēju apiešanu, kuri noteikti Ķīnas Tautas Republikas izcelsmes velosipēdu importam, un piemērot reģistrāciju tādu velosipēdu importam, kuri nosūtīti no Kambodžas, Pakistānas un Filipīnām (neatkarīgi no tā, vai to deklarētā izcelsmes valsts ir Kambodža, Pakistāna vai Filipīnas).

               (2)

               Pieteikumu piecpadsmit Savienības velosipēdu ražotāju vārdā 2014. gada 23. jūlijā iesniedza Eiropas Velosipēdu ražotāju apvienība (EBMA).

         B.   RAŽOJUMS

               (3)

               Ražojums, uz kuru attiecas varbūtējā antidempinga pasākumu apiešana, ir divriteņi un citi velosipēdi (tostarp kravas trīsriteņi, taču ne vienriteņi) bez motora, uz kuriem attiecas KN kodi 8712 00 30 un ex 8712 00 70 un kuru izcelsmes valsts ir Ķīnas Tautas Republika (turpmāk “attiecīgais ražojums”).

               (4)

               Izmeklējamais ražojums ir tas pats, kas definēts iepriekšējā apsvērumā, bet kas ir nosūtīts no Kambodžas, Pakistānas vai Filipīnām (neatkarīgi no tā, vai deklarētā izcelsmes valsts ir Kambodža, Pakistāna vai Filipīnas) un uz ko pašlaik attiecas tie paši KN kodi, kuri attiecas uz attiecīgo ražojumu (turpmāk “izmeklējamais ražojums”).

         C.   SPĒKĀ ESOŠIE PASĀKUMI

               (5)

               Pašlaik spēkā esošie pasākumi, kuri, iespējams, tiek apieti, ir antidempinga pasākumi, kas noteikti ar Padomes Regulu (ES) Nr. 502/2013 (2).

         D.   PAMATOJUMS

               (6)

               Pieteikumā ir ietverti pietiekami pirmšķietami pierādījumi tam, ka Ķīnas Tautas Republikas izcelsmes velosipēdu importam noteiktie antidempinga pasākumi tiek apieti, izmantojot pārsūtīšanu caur Kambodžu, Pakistānu un Filipīnām, kā arī šajās valstīs veicot ražojumu salikšanas darbības.

               (7)

               Iesniegtie pirmšķietamie pierādījumi ir šādi.

               (8)

               Pieteikums liecina, ka tirdzniecības modelī, kurš saistīts ar eksportu no Ķīnas Tautas Republikas, Kambodžas, Pakistānas un Filipīnām uz Savienību, pēc pasākumu noteikšanas un to piemērošanas jomas paplašināšanu Padomes Īstenošanas regulā (ES) Nr. 501/2013 (3), tos attiecinot arī uz importētiem ražojumiem, kas nosūtīti no Indonēzijas, Malaizijas, Šrilankas un Tunisijas (neatkarīgi no tā, vai tiem ir deklarēta izcelsme kādā no šīm valstīm), ir notikušas ievērojamas izmaiņas un ka šādām izmaiņām nav cita pietiekama iemesla vai ekonomiska pamatojuma kā vien nodokļa uzlikšana.

               (9)

               Šķiet, ka šo izmaiņu iemesls ir Ķīnas Tautas Republikas izcelsmes velosipēdu pārsūtīšana uz Savienību caur Kambodžu, Pakistānu un Filipīnām un ražojumu salikšanas darbības Kambodžā, Pakistānā un Filipīnās.

               (10)

               Turklāt pieteikums ietver pietiekamus pirmšķietamus pierādījumus par to, ka spēkā esošo attiecīgajam ražojumam piemērojamo antidempinga pasākumu kompensējošā ietekme tiek mazināta gan daudzuma, gan cenas ziņā. Šķiet, ka attiecīgā ražojuma importu ir aizstājuši ievērojami izmeklējamā ražojuma importa apjomi. Turklāt pastāv pietiekami pirmšķietami pierādījumi, ka izmeklējamā ražojuma imports notiek par cenām, kuras ir zemākas par cenu, kas nerada kaitējumu un kas konstatēta izmeklēšanā, kuras rezultātā tika noteikti spēkā esošie pasākumi.

               (11)

               Visbeidzot, pieteikums ietver pietiekamus pirmšķietamus pierādījumus par to, ka salīdzinājumā ar normālo vērtību, kas attiecīgajam ražojumam tika konstatēta iepriekš, izmeklējamais ražojums tiek pārdots par dempinga cenām.

               (12)

               Ja izmeklēšanas gaitā tiktu konstatēta tāda pasākumu apiešanas prakse caur Kambodžu, Pakistānu un Filipīnām, uz kuru attiecas pamatregulas 13. pants (izņemot pārsūtīšanu un ražojumu salikšanas darbības), tad izmeklēšanu var attiecināt arī uz šādu praksi.

         E.   PROCEDŪRA

               (13)

               Ņemot vērā iepriekš minēto, Komisija secina, ka pastāv pietiekami pierādījumi, kas pamato izmeklēšanas sākšanu saskaņā ar pamatregulas 13. panta 3. punktu un reģistrācijas piemērošanu izmeklējamā ražojuma importam (neatkarīgi no tā, vai deklarētā izcelsmes valsts ir Kambodža, Pakistāna vai Filipīnas) saskaņā ar pamatregulas 14. panta 5. punktu.

         a)   Aptaujas anketas

               (14)

               Lai iegūtu informāciju, ko Komisija uzskata par nepieciešamu izmeklēšanai, tā nosūtīs aptaujas anketas zināmajiem eksportētājiem/ražotājiem un zināmajām eksportētāju/ražotāju apvienībām Kambodžā, Pakistānā un Filipīnās, zināmajiem eksportētājiem/ražotājiem un zināmajām eksportētāju/ražotāju apvienībām Ķīnas Tautas Republikā, zināmajiem importētājiem un zināmajām importētāju apvienībām Savienībā, kā arī Ķīnas Tautas Republikas, Kambodžas, Pakistānas un Filipīnu iestādēm. Attiecīgu informāciju var iegūt arī no Savienības ražotāju nozares.

               (15)

               Katrā ziņā visām ieinteresētajām personām nekavējoties, bet ne vēlāk kā šīs regulas 3. pantā noteiktajā termiņā, būtu jāsazinās ar Komisiju un šīs regulas 3. panta 1. punktā noteiktajā termiņā jālūdz izsniegt anketu, ja vien šīs regulas 3. panta 2. punktā noteiktais termiņš attiecas uz visām ieinteresētajām personām.

               (16)

               Ķīnas Tautas Republikas, Kambodžas, Pakistānas un Filipīnu iestādes tiks atbilstoši informētas par izmeklēšanas sākšanu.

         b)   Informācijas vākšana un uzklausīšanas rīkošana

               (17)

               Visas ieinteresētās personas tiek aicinātas rakstveidā paust savu viedokli un iesniegt attiecīgus pierādījumus. Turklāt Komisija var uzklausīt ieinteresētās personas, ja vien tās rakstveidā iesniedz attiecīgu pieteikumu un pierāda, ka pastāv konkrēti iemesli, kādēļ tās būtu jāuzklausa.

         c)   Atbrīvojums no importa reģistrācijas vai pasākumiem

               (18)

               Saskaņā ar pamatregulas 13. panta 4. punktu izmeklējamā ražojuma importu var atbrīvot no reģistrēšanas vai pasākumiem, ja ar šādu importu netiek apieti pasākumi.

               (19)

               Tā kā varbūtējā pasākumu apiešana notiek ārpus Savienības, saskaņā ar pamatregulas 13. panta 4. punktu atbrīvojumu var piešķirt nemotorizētu divriteņu un citu velosipēdu (tostarp kravas trīsriteņu, taču ne vienriteņu) ražotājiem Kambodžā, Pakistānā un Filipīnās, kuri var pierādīt, ka nav saistīti (4) ne ar vienu ražotāju, uz ko attiecas pasākumi (5), un ja ir konstatēts, ka tie nav iesaistīti pamatregulas 13. panta 1. un 2. punktā definētajā pasākumu apiešanas praksē. Ražotājiem, kas vēlas saņemt atbrīvojumu, šīs regulas 3. panta 3. punktā norādītajā termiņā būtu jāiesniedz pieteikums un pietiekami pierādījumi.

         F.   REĢISTRĀCIJA

               (20)

               Ievērojot pamatregulas 14. panta 5. punktu, izmeklējamā ražojuma imports būtu jāreģistrē, lai nodrošinātu, ka tad, ja izmeklēšanā tiktu konstatēta pasākumu apiešana, atbilstoša apmēra antidempinga maksājumus varētu piemērot no dienas, kad sāk šādu no Kambodžas, Pakistānas vai Filipīnām nosūtītu preču importa reģistrēšanu.

         G.   TERMIŅI

               (21)

               Labas pārvaldības labad būtu jānosaka termiņi, kuros:

                           —

                           ieinteresētās personas var pieteikties Komisijā, rakstveidā darot zināmu savu viedokli un iesniegt atbildes uz anketas jautājumiem un jebkādu citu informāciju, kas ņemama vērā izmeklēšanas gaitā,

                           —

                           ražotāji no Kambodžas, Pakistānas un Filipīnām var lūgt importa atbrīvošanu no reģistrācijas vai atbrīvojumu no pasākumiem,

                           —

                           ieinteresētās personas var iesniegt Komisijai rakstveida lūgumu par uzklausīšanu.

               (22)

               Uzmanība tiek vērsta uz to, ka pamatregulā noteikto procesuālo tiesību īstenošanas iespējas galvenokārt ir atkarīgas no tā, vai persona piesakās šīs regulas 3. pantā noteiktajos termiņos.

         H.   NESADARBOŠANĀS

               (23)

               Ja kāda ieinteresētā persona liedz piekļuvi nepieciešamajai informācijai vai to nesniedz noteiktajā termiņā, vai ievērojami kavē izmeklēšanu, tad saskaņā ar pamatregulas 18. pantu var izteikt apstiprinošus vai noliedzošus konstatējumus, balstoties tikai uz pieejamajiem faktiem.

               (24)

               Ja tiek konstatēts, ka ieinteresētā persona ir sniegusi nepatiesu vai maldinošu informāciju, šādu informāciju neņemt vērā un var izmantot pieejamos faktus.

               (25)

               Ja ieinteresētā persona nesadarbojas vai sadarbojas tikai daļēji un tādēļ saskaņā ar pamatregulas 18. pantu konstatējumi tiek balstīti uz pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

         I.   IZMEKLĒŠANAS LAIKA GRAFIKS

               (26)

               Saskaņā ar pamatregulas 13. panta 3. punktu izmeklēšana tiks pabeigta deviņu mēnešu laikā pēc dienas, kad šī regula tiks publicēta Eiropas Savienības Oficiālajā Vēstnesī.

         J.   PERSONAS DATU APSTRĀDE

               (27)

               Tiek norādīts, ka šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (EK) Nr. 45/2001 (6).

         K.   UZKLAUSĪŠANAS AMATPERSONA

               (28)

               Ieinteresētās personas var lūgt Tirdzniecības ģenerāldirektorāta uzklausīšanas amatpersonas iesaistīšanos. Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieteikumus par piekļuvi lietai, strīdus par dokumentu konfidencialitāti, pieteikumus par termiņa pagarināšanu un pieteikumus par trešo personu uzklausīšanu. Uzklausīšanas amatpersona var rīkot uzklausīšanu atsevišķai ieinteresētajai personai un darboties kā vidutājs, lai nodrošinātu, ka ieinteresētā persona var pilnībā īstenot savas tiesības uz aizstāvību.

               (29)

               Uzklausīšanas amatpersonai adresēts pieteikums par uzklausīšanu būtu jāiesniedz rakstveidā, un tajā būtu jānorāda konkrēti šāda lūguma iemesli. Uzklausīšanas amatpersona nodrošinās iespēju uzklausīšanā piedalīties arī vairākām personām, lai būtu iespējams paust dažādus viedokļus un sniegt atspēkojošus argumentus.

               (30)

               Papildinformācija un kontaktinformācija ieinteresētām personām ir pieejama uzklausīšanas amatpersonas tīmekļlapās Tirdzniecības ģenerāldirektorāta vietnē http://ec.europa.eu/commission_2010-2014/degucht/contact/hearing-officer/,

         IR PIEŅĒMUSI ŠO REGULU.
   1. pants
   Ar šo tiek sākta izmeklēšana saskaņā ar Regulas (EK) Nr. 1225/2009 13. panta 3. punktu, lai konstatētu, vai ar to, ka Savienībā tiek importēti divriteņi un citi velosipēdi (tostarp kravas trīsriteņi, taču ne vienriteņi) bez motora, kurus pašlaik klasificē ar KN kodiem 8712 00 30 un ex 8712 00 70 (Taric kodi 8712003020 un 8712007092), kas nosūtīti no Kambodžas, Pakistānas un Filipīnām (neatkarīgi no tā, vai deklarētā izcelsmes valsts ir Kambodža, Pakistāna vai Filipīnas), tiek apieti Regulā (ES) Nr. 502/2013 noteiktie pasākumi.
   2. pants
   Muitas dienesti saskaņā ar Regulas (EK) Nr. 1225/2009 13. panta 3. punktu un 14. panta 5. punktu veic atbilstošus pasākumus, lai reģistrētu šīs regulas 1. pantā minēto importu uz Savienību.
   Reģistrēšanu izbeidz, kad pagājuši deviņi mēneši no šīs regulas spēkā stāšanās dienas.
   Komisija ar regulu var uzdot muitas dienestiem pārtraukt reģistrēt tādu ražojumu importu uz Savienību, kurus izgatavojuši ražotāji, kas ir iesnieguši pieteikumu par atbrīvojumu no reģistrācijas un par kuriem ir ticis konstatēts, ka tie atbilst atbrīvojuma piešķiršanas nosacījumiem.
   3. pants

               1.

               Lūgums izsniegt anketu Komisijai ir jāiesniedz 15 dienu laikā pēc šīs regulas publicēšanas Eiropas Savienības Oficiālajā Vēstnesī.

               2.

               Ja vien nav noteikts citādi, ieinteresētajām personām, kas vēlas, lai izmeklēšanā tiktu ņemts vērā to viedoklis, 37 dienu laikā pēc dienas, kad šo regulu publicē Eiropas Savienības Oficiālajā Vēstnesī, ir jāpiesakās, sazinoties ar Komisiju, kā arī rakstveidā jāizklāsta savs viedoklis un jāiesniedz atbildes uz anketas jautājumiem vai citāda informācija.

               3.

               Ražotājiem no Kambodžas, Pakistānas un Filipīnām, kuri lūdz atbrīvojumu no importa reģistrācijas vai pasākumiem, tajā pašā 37 dienu termiņā ir jāiesniedz attiecīgs pieteikums un pietiekami pierādījumi.

               4.

               Ieinteresētās personas tajā pašā 37 dienu termiņā var pieteikties uzklausīšanai Komisijā.

               5.

               Ieinteresētās personas tiek aicinātas visu informāciju un pieteikumus (tostarp skenētās pilnvaras un izziņas) iesniegt pa e-pastu, savukārt liela apjoma atbildes – CD-ROM vai DVD formātā, iesniedzot personīgi vai nosūtot pa pastu ar ierakstītu vēstuli. Ja ieinteresētās personas izmanto e-pastu, tās apliecina piekrišanu noteikumiem, kas piemērojami dokumentu elektroniskai iesniegšanai un kas izklāstīti dokumentā CORRESPONDENCE WITH THE EUROPEAN COMMISSION IN TRADE DEFENCE CASES, kas publicēts Tirdzniecības ģenerāldirektorāta vietnē http://trade.ec.europa.eu/doclib/docs/2011/june/tradoc_148003.pdf. Ieinteresētajām personām ir jānorāda savs nosaukums/vārds, adrese, tālruņa numurs un derīga e-pasta adrese un ir jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Tiklīdz būs iesniegta kontaktinformācija, Komisija ar ieinteresētajām personām sazināsies vienīgi pa e-pastu, ja vien tās nebūs tiešā tekstā norādījušas, lai visi dokumenti no Komisijas tām tiktu nosūtīti ar citiem saziņas līdzekļiem, vai ja nosūtāmā dokumenta veida dēļ tas ir nosūtāms pa pastu ar ierakstītu vēstuli. Ieinteresētās personas ar papildu noteikumiem un informāciju par saraksti ar Komisiju, tostarp principiem, kas piemērojami sūtījumiem pa e-pastu, var iepazīties iepriekš minētajos ieinteresētajām personām paredzētajos saziņas norādījumos.

         Ikvienam rakstveidā iesniegtam dokumentam, tostarp šajā regulā minētajai pieprasītajai informācijai, kā arī ieinteresēto personu atbildēm uz anketas jautājumiem un sarakstei, attiecībā uz kuriem tās lūgušas ievērot konfidencialitāti, ir jāpievieno norāde “Limited” (7), un saskaņā ar pamatregulas 19. panta 2. punktu tiem ir jāpievieno nekonfidenciāla versija ar norādi “For inspection by interested parties”.
   Komisijas adrese sarakstei:

               Eiropas Komisija

               Directorate General for Trade

               Directorate H

               Office: CHAR 04/039

               1049 Bruxelles/Brussel

               BELGIQUE/BELGIË

               E-pasts: TRADE-R608-BICYCLES-CIR@ec.europa.eu

         4. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 2. septembrī

            Komisijas vārdā –

            priekšsēdētājs

         José Manuel BARROSO

      (1)  OV L 343, 22.12.2009., 51. lpp.

      (2)  Padomes 2013. gada 29. maija Regula (ES) Nr. 502/2013, ar kuru groza Īstenošanas regulu (ES) Nr. 990/2011, ar ko pēc termiņa beigu pārskata atbilstīgi Regulas (EK) Nr. 1225/2009 11. panta 3. punktam piemēro galīgo antidempinga maksājumu Ķīnas Tautas Republikas izcelsmes velosipēdu importam (OV L 153, 5.6.2013., 17. lpp.).

      (3)  Padomes 2013. gada 29. maija Īstenošanas regula (ES) Nr. 501/2013, ar ko galīgo antidempinga maksājumu, kas ar Īstenošanas regulu (ES) Nr. 990/2011 noteikts Ķīnas Tautas Republikas izcelsmes velosipēdu importam, attiecina uz tādu velosipēdu importu, kas nosūtīti no Indonēzijas, Malaizijas, Šrilankas un Tunisijas, neatkarīgi no tā, vai šiem velosipēdiem ir deklarēta Indonēzijas, Malaizijas, Šrilankas vai Tunisijas izcelsme (OV L 153, 5.6.2013., 1. lpp.).

      (4)  Saskaņā ar Komisijas Regulas (EEK) Nr. 2454/93 (OV L 253, 11.10.1993., 1. lpp.) par Kopienas Muitas kodeksa īstenošanu 143. pantu personas uzskata par saistītām vienīgi tad, ja: a) viena persona ir otras personas uzņēmuma pārvaldes institūcijas amatpersona (un otrādi); b) tās ir juridiski atzīti komercdarbības partneri (biedri); c) tās ir attiecīgi darba devējs un tā darbinieks; d) kādas trešās personas tiešā vai netiešā īpašumā, kontrolē vai turējumā atrodas vismaz 5 % no šo abu personu balsstiesīgajām, apgrozībā esošajām pamatkapitāla daļām vai akcijām; e) viena no šīm personām tieši vai netieši kontrolē otro personu; f) kāda trešā persona tieši vai netieši kontrolē šīs abas personas; g) abas personas kopā tieši vai netieši kontrolē kādu trešo personu; vai h) tās ir vienas un tās pašas ģimenes locekļi. Par vienas ģimenes locekļiem uzskata vienīgi tādas personas, starp kurām pastāv šādas attiecības: i) vīrs un sieva; ii) viens no vecākiem un bērns; iii) brālis un māsa (vai pusbrālis un pusmāsa); iv) viens no vecvecākiem un mazbērns; v) tēva vai mātes brālis vai māsa un brāļa vai māsas bērns; vi) vīra vai sievas tēvs vai māte un znots vai vedekla; vii) svainis un svaine. Šajā kontekstā termins “persona” attiecas gan uz fizisku, gan juridisku personu.

      (5)  Tomēr pat tad, ja ražotāji iepriekšminētajā ziņā ir saistīti ar komercsabiedrībām, kurām tiek piemēroti spēkā esošie pasākumi attiecībā uz Ķīnas Tautas Republikas izcelsmes importu (sākotnējie antidempinga pasākumi), var tikt piešķirts atbrīvojums, ja vien nav pierādījumu par to, ka saistība ar komercsabiedrībām, kurām tiek piemēroti sākotnējie pasākumi, tika konstatēta vai izmantota, lai apietu sākotnējos pasākumus.

      (6)  Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).

      (7)  Dokumentu ar norādi “Limited” uzskata par konfidenciālu saskaņā ar 19. pantu Padomes Regulā (EK) Nr. 1225/2009 (OV L 343, 22.12.2009., 51. lpp.) un 6. pantu PTO Nolīgumā par 1994. gada GATT VI panta īstenošanu (Antidempinga nolīgums). Tas ir aizsargāts arī saskaņā ar Eiropas Parlamenta un Padomes Regulas (EK) Nr. 1049/2001 (OV L 145, 31.5.2001., 43. lpp.) 4. pantu.


title: Komisijas Īstenošanas regula (ES) 2015/223 ( 2015. gada 12. februāris ), ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai

text:
               13.2.2015

               LV

               Eiropas Savienības Oficiālais Vēstnesis

               L 37/5

         KOMISIJAS ĪSTENOŠANAS REGULA (ES) 2015/223
   (2015. gada 12. februāris),
   ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
   ņemot vērā Komisijas 2011. gada 7. jūnija Īstenošanas regulu (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari (2), un jo īpaši tās 136. panta 1. punktu,
   tā kā:

               (1)

               Īstenošanas regulā (ES) Nr. 543/2011, piemērojot Urugvajas kārtas daudzpusējo tirdzniecības sarunu iznākumu, paredzēti kritēriji, pēc kuriem Komisija nosaka standarta importa vērtības minētās regulas XVI pielikuma A daļā norādītajiem produktiem no trešām valstīm un laika periodiem.

               (2)

               Standarta importa vērtību aprēķina katru darbdienu saskaņā ar Īstenošanas regulas (ES) Nr. 543/2011 136. panta 1. punktu, ņemot vērā mainīgos dienas datus. Tāpēc šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

         IR PIEŅĒMUSI ŠO REGULU.
   1. pants
   Standarta importa vērtības, kas paredzētas Īstenošanas regulas (ES) Nr. 543/2011 136. pantā, ir tādas, kā norādīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 12. februārī

            Komisijas

            un tās priekšsēdētāja vārdā –

            lauksaimniecības un lauku attīstības ģenerāldirektors

         Jerzy PLEWA

      (1)  OV L 347, 20.12.2013., 671. lpp.

      (2)  OV L 157, 15.6.2011., 1. lpp.

      PIELIKUMS

         Standarta importa vērtības atsevišķu veidu augļu un dārzeņu ievešanas cenas noteikšanai

                  (EUR/100 kg)

                  KN kods

                  Trešās valsts kods (1)

                  Standarta importa vērtība

                  0702 00 00

                  EG

                  138,6

                  IL

                  97,8

                  MA

                  87,0

                  TR

                  113,2

                  ZZ

                  109,2

                  0707 00 05

                  EG

                  191,6

                  JO

                  217,9

                  TR

                  195,8

                  ZZ

                  201,8

                  0709 91 00

                  EG

                  57,5

                  ZZ

                  57,5

                  0709 93 10

                  MA

                  225,7

                  TR

                  232,1

                  ZZ

                  228,9

                  0805 10 20

                  EG

                  46,8

                  IL

                  75,5

                  MA

                  54,3

                  TN

                  50,6

                  TR

                  67,8

                  ZZ

                  59,0

                  0805 20 10

                  IL

                  146,2

                  MA

                  107,7

                  ZZ

                  127,0

                  0805 20 30, 0805 20 50, 0805 20 70, 0805 20 90

                  EG

                  74,4

                  IL

                  143,3

                  JM

                  116,6

                  MA

                  111,0

                  TR

                  80,4

                  ZZ

                  105,1

                  0805 50 10

                  TR

                  65,0

                  ZZ

                  65,0

                  0808 10 80

                  BR

                  65,7

                  CL

                  89,9

                  CN

                  119,5

                  MK

                  22,6

                  US

                  197,5

                  ZZ

                  99,0

                  0808 30 90

                  CL

                  291,0

                  ZA

                  121,4

                  ZZ

                  206,2

         (1)  Valstu nomenklatūra, kas paredzēta Komisijas 2012. gada 27. novembra Regulā (ES) Nr. 1106/2012, ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.). Kods “ZZ” nozīmē “cita izcelsme”.


title: Komisijas Īstenošanas regula (ES) 2017/807 (2017. gada 11. maijs), ar ko attiecībā uz vienotā pieteikuma, atbalsta pieteikumu vai maksājuma pieprasījumu iesniegšanas galīgo termiņu, vienotā pieteikuma vai maksājuma pieprasījuma grozījumu paziņošanas galīgo termiņu un saskaņā ar pamata maksājuma shēmu noteikto maksājumtiesību piešķiršanas vai maksājumtiesību vērtības palielināšanas pieteikumu galīgo termiņu attiecībā uz 2017. gadu atkāpjas no Īstenošanas regulas (ES) Nr. 809/2014

text:
               12.5.2017

               LV

               Eiropas Savienības Oficiālais Vēstnesis

               L 121/35

         KOMISIJAS ĪSTENOŠANAS REGULA (ES) 2017/807
   (2017. gada 11. maijs),
   ar ko attiecībā uz vienotā pieteikuma, atbalsta pieteikumu vai maksājuma pieprasījumu iesniegšanas galīgo termiņu, vienotā pieteikuma vai maksājuma pieprasījuma grozījumu paziņošanas galīgo termiņu un saskaņā ar pamata maksājuma shēmu noteikto maksājumtiesību piešķiršanas vai maksājumtiesību vērtības palielināšanas pieteikumu galīgo termiņu attiecībā uz 2017. gadu atkāpjas no Īstenošanas regulas (ES) Nr. 809/2014
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 78. panta pirmās daļas b) punktu un otro daļu,
   tā kā:

               (1)

               Komisijas Īstenošanas regulā (ES) Nr. 809/2014 (2) ir noteikts vienotā pieteikuma, atbalsta pieteikumu vai maksājuma pieprasījumu iesniegšanas galīgais termiņš, vienotā pieteikuma vai maksājuma pieprasījuma grozījumu paziņošanas galīgais termiņš un saskaņā ar pamata maksājuma shēmu noteikto maksājumtiesību piešķiršanas vai maksājumtiesību vērtības palielināšanas pieteikumu iesniegšanas galīgais termiņš.

               (2)

               Vairākas dalībvalstis savā tiešo maksājumu administratīvajā sistēmā ievieš izmaiņas, kas cita starpā ietver strukturālas izmaiņas zemes gabalu identifikācijas sistēmā un informācijas tehnoloģijas reorganizāciju. Minētās izmaiņas sakrīt ar svarīgu posmu obligātās ģeotelpiskā atbalsta pieteikumu ieviešanas procesā. Tāpēc minētajās dalībvalstīs ir radušās administratīvas grūtības.

               (3)

               Šī situācija ir ietekmējusi saņēmēju iespēju vienoto pieteikumu, atbalsta pieteikumus vai maksājuma pieprasījumus un saskaņā ar pamata maksājuma shēmu noteikto maksājumtiesību piešķiršanas vai maksājumtiesību vērtības palielināšanas pieteikumus iesniegt termiņā, kas paredzēts Īstenošanas regulas (ES) Nr. 809/2014 13. panta 1. punktā un 22. panta 1. punktā.

               (4)

               Ņemot vērā minēto situāciju, ir lietderīgi paredzēt atkāpi no Īstenošanas regulas (ES) Nr. 809/2014 13. panta 1. punkta un 22. panta 1. punkta, tādējādi ļaujot dalībvalstīm vienotā pieteikuma, atbalsta pieteikumu vai maksājuma pieprasījumu iesniegšanas galīgo termiņu un saskaņā ar pamata maksājuma shēmu noteikto maksājumtiesību piešķiršanas vai maksājumtiesību vērtības palielināšanas pieteikumu iesniegšanas galīgo termiņu 2017. gadam noteikt vēlāku, nekā paredzēts minētajos pantos. Tā kā termiņi un periodi, kas minēti Īstenošanas regulas (ES) Nr. 809/2014 11. panta 4. punktā, 15. panta 2. un 2.a punktā, ir saistīti ar galīgo termiņu, kas paredzēts minētās regulas 13. panta 1. punktā, līdzīga atkāpe būtu jāparedz attiecībā uz priekškontroļu rezultātu un vienotā pieteikuma vai maksājuma pieprasījuma grozījumu paziņošanu.

               (5)

               Tā kā šīm atkāpēm būtu jāattiecas uz vienoto pieteikumu, atbalsta pieteikumiem un maksājuma pieprasījumiem, vienotā pieteikuma vai maksājuma pieprasījuma grozījumiem un maksājumtiesību piešķiršanas pieteikumiem par 2017. gadu, ir lietderīgi šo regulu piemērot pieteikumiem un maksājuma pieprasījumiem, kuri attiecas uz 2017. gadu.

               (6)

               Šajā regulā paredzētie pasākumi ir saskaņā ar Tiešo maksājumu pārvaldības komitejas un Lauku attīstības komitejas atzinumu,

         IR PIEŅĒMUSI ŠO REGULU.
   1. pants
   Atkāpjoties no Īstenošanas regulas (ES) Nr. 809/2014 13. panta 1. punkta pirmās daļas, attiecībā uz 2017. gadu vienotā pieteikuma, atbalsta pieteikumu vai maksājuma pieprasījumu iesniegšanas galīgais termiņš, kas jānosaka dalībvalstīm, nav vēlāks par 15. jūniju.
   2. pants
   Atkāpjoties no Īstenošanas regulas (ES) Nr. 809/2014 15. panta 2. punkta, attiecībā uz 2017. gadu dalībvalstīs, kas izmanto šīs regulas 1. pantā paredzēto atkāpi, vienotā pieteikuma vai maksājuma pieprasījuma grozījumus, kuri izdarīti saskaņā ar Īstenošanas regulas (ES) Nr. 809/2014 15. panta 1. punktu, kompetentajai iestādei paziņo līdz 15. jūnijam.
   3. pants
   Atkāpes, kas paredzētas 1. un 2. pantā, attiecīgajās dalībvalstīs piemēro arī tālab, lai aprēķinātu attiecīgi 26, 35 un 10 kalendāro dienu periodu pēc vienotā pieteikuma, atbalsta pieteikumu vai maksājuma pieprasījumu iesniegšanas galīgā termiņa un grozījumu paziņošanas galīgā termiņa, kā minēts Īstenošanas regulas (ES) Nr. 809/2014 11. panta 4. punktā un 15. panta 2.a punktā.
   4. pants
   Atkāpjoties no Īstenošanas regulas (ES) Nr. 809/2014 22. panta 1. punkta, attiecībā uz 2017. gadu saskaņā ar pamata maksājuma shēmu noteikto maksājumtiesību piešķiršanas vai maksājumtiesību vērtības palielināšanas pieteikumu iesniegšanas galīgais termiņš, kas jānosaka dalībvalstīm, nav vēlāks par 15. jūniju.
   5. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   To piemēro pieteikumiem un maksājuma pieprasījumiem, kas attiecas uz 2017. gadu.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 11. maijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 347, 20.12.2013., 549. lpp.

      (2)  Komisijas 2014. gada 17. jūlija Īstenošanas regula (ES) Nr. 809/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (OV L 227, 31.7.2014., 69. lpp.).


title: Komisijas Īstenošanas regula (ES) Nr. 1015/2013 ( 2013. gada 22. oktobris ), ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai

text:
               23.10.2013

               LV

               Eiropas Savienības Oficiālais Vēstnesis

               L 281/4

         KOMISIJAS ĪSTENOŠANAS REGULA (ES) Nr. 1015/2013
   (2013. gada 22. oktobris),
   ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1),
   ņemot vērā Komisijas 2011. gada 7. jūnija Īstenošanas regulu (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari (2), un jo īpaši tās 136. panta 1. punktu,
   tā kā:

               (1)

               Īstenošanas regulā (ES) Nr. 543/2011, piemērojot Urugvajas kārtas daudzpusējo tirdzniecības sarunu iznākumu, paredzēti kritēriji, pēc kuriem Komisija nosaka standarta importa vērtības minētās regulas XVI pielikuma A daļā norādītajiem produktiem no trešām valstīm un laika periodiem.

               (2)

               Standarta importa vērtību aprēķina katru darbdienu saskaņā ar Īstenošanas regulas (ES) Nr. 543/2011 136. panta 1. punktu, ņemot vērā mainīgos dienas datus. Tāpēc šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

         IR PIEŅĒMUSI ŠO REGULU.
   1. pants
   Standarta importa vērtības, kas paredzētas Īstenošanas regulas (ES) Nr. 543/2011 136. pantā, ir tādas, kā norādīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 22. oktobrī

            Komisijas un tās priekšsēdētāja vārdā –

            lauksaimniecības un lauku attīstības ģenerāldirektors

         Jerzy PLEWA

      (1)  OV L 299, 16.11.2007., 1. lpp.

      (2)  OV L 157, 15.6.2011., 1. lpp.

      PIELIKUMS
      Standarta importa vērtības atsevišķu veidu augļu un dārzeņu ievešanas cenas noteikšanai

                  (EUR/100 kg)

                  KN kods

                  Trešās valsts kods (1)

                  Standarta importa vērtība

                  0702 00 00

                  MA

                  40,0

                  MK

                  45,6

                  ZZ

                  42,8

                  0707 00 05

                  MK

                  62,5

                  TR

                  119,2

                  ZZ

                  90,9

                  0709 93 10

                  TR

                  147,7

                  ZZ

                  147,7

                  0805 50 10

                  AR

                  100,6

                  CL

                  90,0

                  IL

                  100,2

                  TR

                  84,1

                  ZA

                  102,7

                  ZZ

                  95,5

                  0806 10 10

                  BR

                  230,6

                  TR

                  163,0

                  ZZ

                  196,8

                  0808 10 80

                  CL

                  94,7

                  NZ

                  104,2

                  US

                  156,2

                  ZA

                  105,3

                  ZZ

                  115,1

                  0808 30 90

                  TR

                  120,5

                  ZZ

                  120,5

         (1)  Valstu nomenklatūra, kas paredzēta Komisijas Regulā (EK) Nr. 1833/2006 (OV L 354, 14.12.2006., 19. lpp.). Kods “ZZ” nozīmē “cita izcelsme”.


title: Komisijas Īstenošanas regula (ES) Nr. 1124/2013 ( 2013. gada 8. novembris ), ar ko groza Īstenošanas regulu (ES) Nr. 540/2011 attiecībā uz darbīgās vielas bifenoksa apstiprināšanas nosacījumiem  Dokuments attiecas uz EEZ

text:
               9.11.2013

               LV

               Eiropas Savienības Oficiālais Vēstnesis

               L 299/34

         KOMISIJAS ĪSTENOŠANAS REGULA (ES) Nr. 1124/2013
   (2013. gada 8. novembris),
   ar ko groza Īstenošanas regulu (ES) Nr. 540/2011 attiecībā uz darbīgās vielas bifenoksa apstiprināšanas nosacījumiem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punktā minēto pirmo alternatīvu un 78. panta 2. punktu,
   tā kā:

               (1)

               Ar Komisijas Direktīvu 2008/66/EK (2) bifenokss kā darbīgā viela tika iekļauts Padomes Direktīvas 91/414/EEK (3) I pielikumā.

               (2)

               Darbīgās vielas, kas iekļautas Direktīvas 91/414/EEK I pielikumā, uzskata par apstiprinātām saskaņā ar Regulu (EK) Nr. 1107/2009, un tās ir uzskaitītas Komisijas Īstenošanas regulas (ES) Nr. 540/2011 (4) pielikuma A daļā.

               (3)

               Saskaņā ar Regulas (EK) Nr. 1107/2009 21. panta 1. punkta pirmo daļu Beļģija iesniedza Komisijai lūgumu pārskatīt bifenoksa apstiprinājumu, ņemot vērā jaunākās zinātnes un tehnikas atziņas, kas izriet no informācijas, ko konkrētajai dalībvalstij iesniedza ziņotājs atbilstoši minētās regulas 56. panta 1. punktam. Minētā informācija attiecās uz nitrofēna veidošanos, kas norisinās bifenoksa lietošanas rezultātā.

               (4)

               Beļģija izvērtēja ziņotāja iesniegto informāciju. 2013. gada 21. martā tā šo novērtējumu kā novērtējuma ziņojuma projekta papildinājumu iesniedza pārējām dalībvalstīm, Komisijai un Eiropas Pārtikas nekaitīguma iestādei (turpmāk “iestāde”).

               (5)

               Ņemot vērā minēto informāciju, Komisija uzskatīja – ir norādes par to, ka bifenokss vairs neatbilst apstiprināšanas kritērijiem, kas paredzēti Regulas (EK) Nr. 1107/2009 4. pantā.

               (6)

               Komisija aicināja ziņotāju iesniegt komentārus.

               (7)

               Komisija ir secinājusi – noteiktos vides apstākļos lietojot bifenoksu, ir iespējama nitrofēna veidošanās, tāpēc vides apdraudējumu var izslēgt, vienīgi nosakot papildu ierobežojumus.

               (8)

               Tiek apstiprināts, ka darbīgo vielu bifenoksu uzskata par apstiprinātu saskaņā ar Regulu (EK) Nr. 1107/2009. Novērtējot pieteikumus augu aizsardzības līdzekļu atļauju saņemšanai, dalībvalstīm īpaša uzmanība būtu jāpievērš tam, ka bifenokss, iespējams, var veidot nitrofēnu, un vajadzības gadījumā būtu jānosaka ierobežojumi attiecībā uz bifenoksa lietošanas nosacījumiem.

               (9)

               Tāpēc attiecīgi būtu jāgroza Īstenošanas regulas (ES) Nr. 540/2011 pielikums.

               (10)

               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Īstenošanas regulas (ES) Nr. 540/2011 grozīšana
   Īstenošanas regulas (ES) Nr. 540/2011 pielikuma A daļu groza saskaņā ar šīs regulas pielikumu.
   2. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 8. novembrī

            Komisijas vārdā –

            priekšsēdētājs

         José Manuel BARROSO

      (1)  OV L 309, 24.11.2009., 1. lpp.

      (2)  Komisijas 2008. gada 30. jūnija Direktīva 2008/66/EK, ar ko groza Padomes Direktīvu 91/414/EEK, iekļaujot tajā darbīgās vielas bifenoksu, diflufenikānu, fenoksapropu-P, fenpropidīnu un hinoklamīnu (OV L 171, 1.7.2008., 9. lpp.).

      (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

      (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

      PIELIKUMS
      Īstenošanas regulas (ES) Nr. 540/2011 pielikuma A daļas 180. rindas “Bifenokss” aili “Īpaši noteikumi” aizstāj ar šādu:

         “A   DAĻA
         Var atļaut izmantot tikai kā herbicīdu.
         B   DAĻA
         Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā Pārtikas aprites un dzīvnieku veselības pastāvīgās komitejas 2008. gada 14. martā pabeigtā pārskata ziņojuma secinājumus par bifenoksu, un jo īpaši tā I un II papildinājumu.
         Šajā vispārējā novērtējumā dalībvalstis īpašu uzmanību pievērš:

                     a)

                     operatoru drošībai un nodrošina, lai lietošanas noteikumos vajadzības gadījumā būtu paredzēts izmantot atbilstošus individuālās aizsardzības līdzekļus;

                     b)

                     uztura ietekmei uz patērētājiem, ko rada bifenoksa atliekas dzīvnieku izcelsmes produktos un secīgajos maiņas kultūraugos;

                     c)

                     vides apstākļiem, kas izraisa iespējamo nitrofēna veidošanos.

               Dalībvalstis nosaka ierobežojumus attiecībā uz lietošanas nosacījumiem, vajadzības gadījumā ņemot vērā c) punktu.”


title: Komisijas Īstenošanas regula (ES) Nr. 706/2011 ( 2011. gada 20. jūlijs ), ar ko apstiprina darbīgo vielu profoksidimu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu  Dokuments attiecas uz EEZ

text:
               21.7.2011

               LV

               Eiropas Savienības Oficiālais Vēstnesis

               L 190/50

         KOMISIJAS ĪSTENOŠANAS REGULA (ES) Nr. 706/2011
   (2011. gada 20. jūlijs),
   ar ko apstiprina darbīgo vielu profoksidimu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu un 78. panta 2. punktu,
   tā kā:

               (1)

               Saskaņā ar Regulas (EK) Nr. 1107/2009 80. panta 1. punkta a) apakšpunktu Padomes Direktīva 91/414/EEK (2) attiecībā uz procedūru un apstiprināšanas nosacījumiem jāpiemēro darbīgajām vielām, par kurām saskaņā ar minētās direktīvas 6. panta 3. punktu pieņemts lēmums pirms 2011. gada 14. jūnija. Attiecībā uz profoksidimu Regulas (EK) Nr. 1107/2009 80. panta 1. punkta a) apakšpunkta nosacījumi ir izpildīti ar Komisijas Lēmumu 1999/43/EK (3).

               (2)

               Spānija 1998. gada 2. aprīlī saskaņā ar Direktīvas 91/414/EEK 6. panta 2. punktu no BASF SE saņēma pieteikumu iekļaut darbīgo vielu profoksidimu Direktīvas 91/414/EEK I pielikumā. Ar Lēmumu 1999/43/EK tika apstiprināts, ka dokumentācija ir pilnīga, t. i., to var uzskatīt par atbilstošu Direktīvas 91/414/EEK II un III pielikuma prasībām attiecībā uz datiem un informāciju.

               (3)

               Šīs darbīgās vielas iedarbība uz cilvēku un dzīvnieku veselību un vidi ir izvērtēta saskaņā ar Direktīvas 91/414/EEK 6. panta 2. un 4. punkta noteikumiem attiecībā uz lietojuma veidiem, kurus ierosinājis pieteikuma iesniedzējs. Izraudzītā ziņotāja dalībvalsts 2001. gada 28. martā iesniedza novērtējuma ziņojuma projektu.

               (4)

               Dalībvalstis un Komisija ar Pastāvīgās pārtikas aprites un dzīvnieku veselības komitejas starpniecību ir pārskatījušas novērtējuma ziņojuma projektu par profoksidimu. Minētais pārskats tika pabeigts 2011. gada 17. jūnijā kā Komisijas pārskata ziņojums par profoksidimu.

               (5)

               Dažādajās veiktajās pārbaudēs tika konstatēts, ka profoksidimu saturoši augu aizsardzības līdzekļi kopumā ir uzskatāmi par atbilstošiem Direktīvas 91/414/EEK 5. panta 1. punkta a) un b) apakšpunktā un 5. panta 3. punktā noteiktajām prasībām, jo īpaši attiecībā uz izmantošanas veidiem, kas tika pārbaudīti un sīki izklāstīti Komisijas pārskata ziņojumā. Tādēļ ir lietderīgi apstiprināt profoksidimu.

               (6)

               Neskarot pienākumus, kas paredzēti Regulā (EK) Nr. 1107/2009 pēc apstiprināšanas, ņemot vērā īpašo situāciju, ko radījusi pāreja no Direktīvas 91/414/EEK uz Regulu (EK) Nr. 1107/2009, tomēr ir jāpiemēro turpmāk minētais. Dalībvalstīm jādod sešu mēnešu periods pēc apstiprināšanas, lai pārskatītu to augu aizsardzības līdzekļu atļaujas, kuros ir profoksidims. Dalībvalstis pēc vajadzības modificē, aizstāj vai atsauc atļaujas. Atkāpjoties no minētā termiņa, jāparedz garāks periods, lai iesniegtu un novērtētu atjauninātus III pielikumā minētos dokumentus, kas noteikti Direktīvā 91/414/EEK, par katru augu aizsardzības līdzekli katrai attiecīgai izmantošanai saskaņā ar vienotiem principiem.

               (7)

               Pieredze, kas gūta, iekļaujot Direktīvas 91/414/EEK I pielikumā darbīgās vielas, kuras novērtētas saskaņā ar Komisijas 1992. gada 11. decembra Regulu (EEK) Nr. 3600/92, ar ko paredz sīki izstrādātus noteikumus tās darba programmas pirmā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū (4), liecina, ka var rasties grūtības, interpretējot pašreizējo atļauju turētāju pienākumus attiecībā uz piekļuvi datiem. Lai izvairītos no turpmākām grūtībām, jāprecizē dalībvalstu pienākumi, galvenokārt pienākums pārbaudīt, vai atļaujas turētājam ir piekļuve dokumentācijai, kas atbilst minētās direktīvas II pielikuma prasībām. Tomēr šāds precizējums, salīdzinot ar līdzšinējām direktīvām par grozījumiem I pielikumā vai regulām, ar ko apstiprina darbīgās vielas, neparedz jaunus pienākumus dalībvalstīm vai atļauju turētājiem.

               (8)

               Saskaņā ar Regulas (EK) Nr. 1107/2009 13. panta 4. punktu attiecīgi jāgroza pielikums Komisijas 2011. gada 25. maija Īstenošanas regulai (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz apstiprināto darbīgo vielu sarakstu (5).

               (9)

               Skaidrības labad jāatceļ Komisijas 2011. gada 24. februāra Direktīva 2011/14/ES, ar ko groza Padomes Direktīvu 91/414/EEK, iekļaujot darbīgo vielu profoksidimu (6).

               (10)

               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Darbīgās vielas apstiprināšana
   Darbīgo vielu profoksidimu, kas aprakstīts I pielikumā, apstiprina, ievērojot minētajā pielikumā paredzētos nosacījumus.
   2. pants
   Augu aizsardzības līdzekļu atkārtotā vērtēšana
   1.   Dalībvalstis saskaņā ar Regulu (EK) Nr. 1107/2009 līdz 2012. gada 31. janvārim vajadzības gadījumā groza vai atsauc pašreizējās tādu augu aizsardzības līdzekļu atļaujas, kuru sastāvā ir profoksidims kā darbīgā viela.
   Līdz minētajai dienai dalībvalstis jo īpaši pārliecinās, vai ir izpildīti šīs regulas I pielikuma nosacījumi, izņemot nosacījumus, kas paredzēti minētā pielikuma īpašo noteikumu slejas B daļā, un vai atļaujas turētāja rīcībā ir dokumentācija vai viņam ir pieejama dokumentācija, kas atbilst Direktīvas 91/414/EEK II pielikuma prasībām saskaņā ar minētās direktīvas 13. panta 1.–4. punkta un Regulas (EK) Nr. 1107/2009 62. panta nosacījumiem.
   2.   Atkāpjoties no 1. punkta, attiecībā uz katru atļauto augu aizsardzības līdzekli, kas satur profoksidimu kā vienīgo vai vienu no vairākām darbīgajām vielām, kuras visas vēlākais līdz 2011. gada 31. jūlijam ir iekļautas Īstenošanas regulas (ES) Nr. 540/2011 pielikumā, dalībvalstis atkārtoti novērtē līdzekli saskaņā ar Regulas (EK) Nr. 1107/2009 29. panta 6. punktā noteiktajiem vienotajiem principiem, kas atbilst Direktīvas 91/414/EEK III pielikuma prasībām, un ņemot vērā šīs regulas I pielikuma īpašo noteikumu slejas B daļu. Pamatojoties uz minēto novērtējumu, tās nosaka, vai līdzeklis atbilst Regulas (EK) Nr. 1107/2009 29. panta 1. punkta nosacījumiem.
   Pēc tam, kad tas ir konstatēts, dalībvalstis rīkojas šādi:

               a)

               ja profoksidims ir vienīgā darbīgā viela līdzeklī, vajadzības gadījumā vēlākais līdz 2013. gada 31. janvārim groza vai atsauc atļauju; vai

               b)

               ja līdzeklis satur profoksidimu kā vienu no vairākām darbīgajām vielām, vajadzības gadījumā groza vai atsauc atļauju vēlākais līdz 2013. gada 31. janvārim vai termiņā, kas šādai grozīšanai vai atsaukšanai paredzēts attiecīgajā normatīvajā aktā vai aktos, ar kuriem attiecīgā viela vai vielas iekļautas Direktīvas 91/414/EEK I pielikumā vai ar kuriem minētā viela vai vielas apstiprinātas, izvēloties vēlāko no šiem datumiem.

         3. pants
   Īstenošanas regulas (ES) Nr. 540/2011 grozījumi
   Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.
   4. pants
   Atcelšana
   Atceļ Direktīvu 2011/14/ES.
   5. pants
   Stāšanās spēkā un piemērošanas diena
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2011. gada 1. augusta.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 20. jūlijā

            Komisijas vārdā –

            priekšsēdētājs

         José Manuel BARROSO

      (1)  OV L 309, 24.11.2009., 1. lpp.

      (2)  OV L 230, 19.8.1991., 1. lpp.

      (3)  OV L 14, 19.1.1999., 30. lpp.

      (4)  OV L 366, 15.12.1992., 10. lpp.

      (5)  OV L 153, 11.6.2011., 1. lpp.

      (6)  OV L 51, 25.2.2011., 16. lpp.

      I PIELIKUMS

                  Parastais nosaukums, identifikācijas numuri

                     IUPAC nosaukums

                  Tīrība (1)

                  Reģistrēšanas datums

                  Apstiprinājums ir spēkā līdz

                  Īpaši noteikumi

                  Profoksidims

                     CAS Nr. 139001-49-3

                     CIPAC Nr. 621

                  2 - [(1 E/Z) - [(2 R S) – 2 - (4 – hlorofenoksi) propoksiimino] butil] – 3 – hidroksi – 5 - [(3 R S; 3 S R) – tetrahidro – 2 H – tiopiran – 3 – il] ciklohekso – 2 - enons

                  ≥ 940 g/kg

                  2011. gada 1. augusts

                  2021. gada 31. jūlijam

                  A   DAĻA
                  Var atļaut izmantot tikai kā herbicīdu rīsiem.
                  B   DAĻA
                  Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par profoksidimu, un jo īpaši I un II papildinājumu, ko 2011. gada 17. jūnijā pabeidza Pārtikas aprites un dzīvnieku veselības pastāvīgā komiteja.
                  Šajā vispārējā novērtējumā dalībvalstis īpašu uzmanību pievērš:

                              —

                              gruntsūdens aizsardzībai gadījumos, kad darbīgo vielu lieto apgabalos ar piesārņojumjutīgiem augsnes un/vai klimatiskajiem apstākļiem,

                              —

                              ilgtermiņa riskam attiecībā uz organismiem, kas nav apstrādes mērķis.

                        Atļaujas nosacījumos vajadzības gadījumā ietver riska mazināšanas pasākumus.

         (1)  Sīkāka informācija par darbīgo vielu identitāti un to specifikācija ir sniegta pārskata ziņojumā.

      II PIELIKUMS
      Īstenošanas regulas (ES) Nr. 540/2011 pielikuma B daļu papildina ar šādu ierakstu:

                     Skaits

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Reģistrēšanas datums

                     Apstiprinājums ir spēkā līdz

                     Īpaši noteikumi

                     “2

                     Profoksidims

                        CAS Nr. 139001-49-3

                        CIPAC Nr. 621

                     2 - [(1 E/Z) - [(2 R S) – 2 - (4 – hlorofenoksi) propoksiimino] butil] – 3 – hidroksi – 5 - [(3 R S; 3 S R) – tetrahidro – 2 H – tiopiran – 3 – il] ciklohekso – 2 - enons

                     ≥ 940 g/kg

                     2011. gada 1. augusts

                     2021. gada 31. jūlijam

                     A   DAĻA
                     Var atļaut izmantot tikai kā herbicīdu rīsiem.
                     B   DAĻA
                     Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par profoksidimu, un jo īpaši I un II papildinājumu, ko 2011. gada 17. jūnijā pabeidza Pārtikas aprites un dzīvnieku veselības pastāvīgā komiteja.
                     Šajā vispārējā novērtējumā dalībvalstis īpašu uzmanību pievērš:

                                 —

                                 gruntsūdens aizsardzībai gadījumos, kad darbīgo vielu lieto apgabalos ar piesārņojumjutīgiem augsnes un/vai klimatiskajiem apstākļiem,

                                 —

                                 ilgtermiņa riskam attiecībā uz organismiem, kas nav apstrādes mērķis.

                           Atļaujas nosacījumos vajadzības gadījumā ietver riska mazināšanas pasākumus.”

         (1)  Sīkāka informācija par darbīgo vielu identitāti un to specifikācija ir sniegta pārskata ziņojumā.


title: Komisijas Īstenošanas regula (ES) 2016/546 (2016. gada 7. aprīlis), ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai

text:
               8.4.2016

               LV

               Eiropas Savienības Oficiālais Vēstnesis

               L 94/12

         KOMISIJAS ĪSTENOŠANAS REGULA (ES) 2016/546
   (2016. gada 7. aprīlis),
   ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
   ņemot vērā Komisijas 2011. gada 7. jūnija Īstenošanas regulu (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari (2), un jo īpaši tās 136. panta 1. punktu,
   tā kā:

               (1)

               Īstenošanas regulā (ES) Nr. 543/2011, piemērojot Urugvajas kārtas daudzpusējo tirdzniecības sarunu iznākumu, paredzēti kritēriji, pēc kuriem Komisija nosaka standarta importa vērtības minētās regulas XVI pielikuma A daļā norādītajiem produktiem no trešām valstīm un laika periodiem.

               (2)

               Standarta importa vērtību aprēķina katru darbdienu saskaņā ar Īstenošanas regulas (ES) Nr. 543/2011 136. panta 1. punktu, ņemot vērā mainīgos dienas datus. Tāpēc šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

         IR PIEŅĒMUSI ŠO REGULU.
   1. pants
   Standarta importa vērtības, kas paredzētas Īstenošanas regulas (ES) Nr. 543/2011 136. pantā, ir tādas, kā norādīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 7. aprīlī

            Komisijas

            un tās priekšsēdētājs vārdā –

            lauksaimniecības un lauku attīstības ģenerāldirektors

         Jerzy PLEWA

      (1)  OV L 347, 20.12.2013., 671. lpp.

      (2)  OV L 157, 15.6.2011., 1. lpp.

      PIELIKUMS

         Standarta importa vērtības atsevišķu veidu augļu un dārzeņu ievešanas cenas noteikšanai

                  (EUR/100 kg)

                  KN kods

                  Trešās valsts kods (1)

                  Standarta importa vērtība

                  0702 00 00

                  IL

                  268,0

                  MA

                  91,1

                  SN

                  164,2

                  TR

                  99,8

                  ZZ

                  155,8

                  0707 00 05

                  MA

                  80,7

                  TR

                  131,0

                  ZZ

                  105,9

                  0709 93 10

                  MA

                  89,8

                  TR

                  118,9

                  ZZ

                  104,4

                  0805 10 20

                  EG

                  49,3

                  IL

                  77,2

                  MA

                  55,4

                  TN

                  71,4

                  TR

                  40,8

                  ZA

                  51,4

                  ZZ

                  57,6

                  0805 50 10

                  MA

                  91,9

                  TR

                  65,0

                  ZZ

                  78,5

                  0808 10 80

                  AR

                  86,1

                  BR

                  93,7

                  CL

                  116,7

                  US

                  158,0

                  ZA

                  85,9

                  ZZ

                  108,1

                  0808 30 90

                  AR

                  181,1

                  CL

                  105,5

                  CN

                  66,8

                  ZA

                  127,2

                  ZZ

                  120,2

         (1)  Valstu nomenklatūra, kas paredzēta Komisijas 2012. gada 27. novembra Regulā (ES) Nr. 1106/2012, ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.). Kods “ZZ” nozīmē “cita izcelsme”.